આ મંડળ બને ત્યાં સુધી લાઉડસ્પીકરનો ઉપયોગ પણ નથી કરતું, કારણ કે એ એરિયામાં રહેતાં બાળકો અને સિનિયર સિટિઝનોને એનાથી ત્રાસ ન થવો જોઈએ. હર્ષિક કહે છે, ‘ગણપતિ બધાના જીવનમાં આનંદનું અને પ્રેમનું કારણ બનવા જોઈએ, નહીં કે ત્રાસનું. એટલે જ લોકોને ઓછામાં ઓછી તકલીફ પહોંચે એવા પ્રયત્નો કરવા જોઈએ. મંડળના લોકો માટે પણ અમે કેટલાક પ્રોગ્રામ રાખ્યા છે જેમાં એ લોકોને ગમે એવી વસ્તુઓ આપવી એવું નક્કી કર્યું છે. જેમ કે સ્પોર્ટ્સ-ડે ઊજવ્યો એમાં બાળકોને કામ લાગે એવી વસ્તુઓની કિટ અમે એમાં ભાગ લેનારાં બાળકોને આપી. વીસમી તારીખે યોજાયેલા સ્પોર્ટ્સ-પ્રોગ્રામમાં લગભગ ૨૪૦ જેટલાં બાળકો લંગડી, કબડ્ડી, લીંબુ-ચમચી જેવી હવે ભુલાઈ રહેલી રમતોમાં જોડાયાં હતાં. એવી જ રીતે વિસર્જનના આગલા દિવસે અમે આરતી-ડેકોરેશનની કૉમ્પિટિશન રાખી છે. એમાં ભાગ લેનારી મહિલાઓને અમે હેર-ડ્રાયર ગિફ્ટ આપવાના છીએ. અમને ખબર છે કે એ મળવાથી મહિલાઓને બહુ ખુશી થશે. માત્ર અમારા એરિયાના જ નહીં, બહારના લોકો પણ અમારા પ્રોગ્રામમાં જોડાય છે. અમે પણ ઓપન ફૉર ઑલની નીતિ રાખી છે.’